Strafregtelike aanklagte oor bobbejaan wat geskiet isFoto bloot ter illustrasie. (Foto: Die Kaap van Goeie Hoop-DBV) Die Kaap van Goeie Hoop-dierebeskermingsvereniging (DBV) in die Wes-Kaap het vandeesweek ŉ strafregtelike klag teen ŉ persoon aanhangig gemaak wat ŉ bobbejaanwyfie geskiet het. Hoewel die skote nie tot die wyfie se dood gelei het nie, was haar beserings van so ŉ aard dat ŉ genadedood “die mees menslike opsie” was. Jaco Pieterse, hoofinspekteur aan dié DBV, sê ŉ chacma-bobbejaan is in September in Bel Ombre, Kaapstad, geskiet. “Al is ons na die toneel van die skietery ontbied, was ons geskok om haar in so ŉ slegte toestand te vind,” sê hy. “Die koeël het haar long binnegedring en sy het gesnak na asem toe ons haar in die pad gekry het.” Die DBV moes ŉ wildveearts na die toneel ontbied om die bobbejaan te verdoof voordat haar toestand ondersoek kon word. “Die erns van die trauma wat sy opgedoen het en die plek van haar beserings het ons genoop om ŉ genadedood toe te dien, wat die mees menslike opsie was,” sê hy. ŉ Volledige nadoodse ondersoek is later by die DBV gedoen waar ŉ deurdringende wond aan die bobbejaan se bors gevind is. ŉ Klein kaliberkoeël is van die spier langs die ruggraat verwyder. Die koeël het die lob van die bobbejaan se regteronderlong binnegedring. Die ondersoek het ook bevind dat sy op verskeie dele van haar liggaam deur ŉ windbuksgeweer getref is. “Om enige dier so ŉ verskriklike lyding te laat verduur, is onverskoonbaar.” Nadat die amptelike ondersoek afgehandel is, het die DBV besluit om ŉ klag ingevolge die Dierebeskermingswet teen die vermeende skieter aanhangig te maak omdat die dier so gely het voor haar dood. Benewens hierdie klag het die DBV ook strafregtelike aanklagte kragtens die Wet op Vuurwapenbeheer vir die gebruik van ŉ vuurwapen in ŉ woongebied aanhangig gemaak, asook die oortreding van die Natuurbewaring-ordonnansie 19 van 1974 vir die onwettige jag van ŉ beskermde spesie. “Die Kaap van Goeie Hoop-DBV veroordeel ten sterkste die onnodige en wrede gebruik van geweld teen natuurlewe aan die stedelike randgebiede van Kaapstad en is vol vertroue dat geregtigheid teen die oortreder sal geskied.”